Нараджэньне Найсьвяцейшай Багародзіцы

**Нараджэ́ньне Прасьвято́й Багародзі́цы** (*Раство Багародзіцы*, *Прачы́стая другая*, *Бага́ч*) — восеньскае хрысьціянскае сьвята, якое адзначаецца 8 верасьня:
* у Каталіцкім касьцёле і большасьці іншых хрысьціянскіх канфэсіяў — па новым стылі
* у Праваслаўнай царкве — па старым стылі (па новым стылі — 21 верасьня).

## Усходняя традыцыя

Нараджэньне Найсьвяцейшай Уладаркі Багародзіцы і заўсёды Дзевы Марыі сьвяткуецца Царквою як дзень сусьветнае радасьці. Гэтая дабратворная падзея адбылася ў невялікім галілейскім горадзе Назарэце. Бацькамі Дзевы Марыі былі праведны Якім з роду прарока і цара Давіда і Ганна з роду першасьвятара Аарона. Яны былі бязьдзетныя, бо Ганна была няплодная. І гэта ў тыя часы лічылася пакараньнем за грахі, таму Якім і Ганна цярпелі несправядлівыя зьдзекі ад сваіх суайчыньнікаў. Аднак яны не гублялі надзеі на літасьць Божую і далі абяцаньне прысьвяціць Богу для служньня ў храме дзіця, калі яго ім пашле Гасподзь. У адно з сьвятаў старац Якім прынёс у Ерусалімскі храм сваё ахвярнае прынашэньне, але першасьвятар не прыняў яго, бо Якім быццам быў няварты гэтага па прычыне сваёй бясплоднасьці. У вялікім смутку, прыгнечаны горам, сьвяты Якім пайшоў у пустэльню, дзе з сьлязьмі маліўся Богу аб дараваньні яму дзіцяці. Сьвятая Ганна, дазнаўшыся пра гэтае здарэньне, таксама шмат і шчыра малілася. Гасподзь выканаў іхнае прашэньне. Муж і жонка дасягнулі сталага ўзросту і падрыхтавалі сябе дабрадзейным жыцьцём да высокага званьня — быць бацькамі Найсьвяцейшай Дзевы Марыі, будучай Маці Госпада нашага Ісуса Хрыста. І вось арханёл Габрыэль прынёс Якіму і Ганьне радасную вестку: малітвы іх пачутыя Богам, і ў іх народзіцца Найблаславёная дачка Марыя, празь якую будзе дараванае выратаваньне ўсяму сьвету. Нараджэньне Багародзіцы наблізіла прышэсьце на зямлю дабратворнага Валадарства Нябеснага, валадарства ісьціны і бессьмяротнага жыцьця.

Ніжэй пададзеныя сьвяточныя сьпевы ў рэдакцыі Біблейскае Камісіі БПЦ.

### Трапар сьвята Нараджэньня Прасьвятой Багародзіцы, глас 4
: Нараджэньне Тваё, Багародзіца Дзева,
: радасьць прынесла ўсяму сьвету,
: бо зь Цябе зазьзяла Сонца праўды — Хрыстос Бог наш;
: і зьняўшы пракляцьце, Ён даў благаславеньне,
: і зьнішчыўшы сьмерць, дараваў нам жыцьцё вечнае.

### Кандак сьвята Нараджэньня Прасьвятой Багародзіцы, глас 4
: Іаакім і Анна ад зьнявагі за бязьдзетнасьць
: і Адам і Ева ад пагібелі сьмяротнай
: вызваліліся, Прачыстая, ў сьвятым Нараджэньні Тваім.
: Яго ж сьвяткуюць і людзі Твае,
: ад віны саграшэньняў пазбавіўшыся,
: усклікаючы да Цябе:
: няплодная нараджае Багародзіцу і Карміцельку жыцьця нашага.

### Задастойнік сьвята Нараджэньня Прасьвятой Багародзіцы
Велічай, душа мая, найслаўнейшае нараджэньне Божае Маці.
Чужаснае для маці дзявоцтва і не ўласьціва дзевам дзяцей нараджэньне, на Табе ж, Багародзіца, зьдзейсьнілася тое і другое. Таму мы, усе народы зямныя, несупынна Цябе велічаем.

## Народная традыцыя
*Багач* — старадаўняе земляробчае сьвята беларусаў, што спраўлялася пасьля заканчэньня жніва. З пашырэньнем хрысьціянства Багач быў прымеркаваны да *Другой Прачыстай* — сьвята нараджэньня Божай Маці (8 верасьня), якая лічылася заступніцай ураджаю. Сымбаль сьвята Багача — сявенька з жытам ці пшаніцай і ўстаўленай васковай сьвечкай (збожжа вымалочвалі зь першага зажыначнага снапа і зносілі па жменьцы з кожнага двара). З Багачом абыходзілі ўсе двары ў вёсцы, а потым ставілі ў хаце пэўнага гаспадара і пакідалі да наступнага жніва. Паводле народнага павер’я, Багач забясьпечваў дому багацьце і шчасьце.

## Вонкавыя спасылкі


Катэгорыя:Каталіцкія сьвяты
Катэгорыя:Праваслаўныя сьвяты